Havelock



Havelock (Havelock Island) on saari Andamaaneilla, Intiassa.

Ymmärrä
Pääsaaren jälkeen Havelock on Andamaanien suosituin turistikohde. TIME-lehti nimesi Havelockin ranta nro. 7:n (Radhanagar Beach) Aasian parhaaksi hiekkarannaksi &mdash; aika kova väite, mutta ei mitenkään perusteeton sellainen.

Tule
Havelockille pääsee vain laivalla Port Blairista. Vuoroja on sesonkiaikaan 2-3 päivässä ja reissu kestää laivasta riippuen 2.5-4 tuntia. Kysyntä usein ylittää tarjonnan, joten kannattaa varata paikkansa ainakin päivää etukäteen, tai pyytää majoitustaan junailemaan kyydit.

Liiku


Havelock on melko iso saari, joskin biitsien #3 ja #5 välillä ja lähettyvillä voi kävelläkin.

Busseja ja jeeppejä näkee pääteillä, erityisesti Radhanagarin ja Govind Nagarin välillä. Bussikyyti on Rs. 6, jeepit tinkimistaidon mukaan.

Autoriksoja huristelee pääteillä ja odottelee Govind Nagarissa. Hinnoista ei voi kovin paljoa tinkiä: rannoilta 3/5 kylään maksaa 20 rupiaa, satamasta rannalle 5 maksaa Rs. 50, ja kyyti saaren toiselle puolelle Radhanagariin on n. Rs. 300 edestakaisin plus parin tunnin odotusaika.

Mopoja ja skoottereita voi vuokrata siellä täällä. Päivän vuokra on alkaen Rs. 200.

Polkupyörällä voi vuokrata useasta eri paikasta, hinta noin 50rs / päivä. Mukavin tapa liikkua, mutta liikenteessä on syytä olla varovainen.

Näe



 * Aasian parhaaksi hiekkarannaksikin Time-lehden toimesta haukuttu, Radhanagar tarjoaa kilometritolkulla hienonhienoa valkoista hiekkaa, koralleja kivenheiton päässä rannasta, eikä ensimmäistäkään betonikolossia tai kaupustelijaa idylliä pilaamassa. Rannan portin lähellä on rivi pieniä kauppoja jotka valmistavat ruokaa ja vuokraavat maskeja ja snorkkeleita, ja norsukyytejäkin viidakon läpi on välillä tarjolla.  Auringonlaskut ovat erityisen komeita, mutta varmista kyyti takaisin, sillä bussit ja jeepit eivät kulje illalla.


 * Hieman Radhanagarista pohjoiseen, tänne ei autolla edes pääse; vaihtoehdot ovat tulla veneellä tai tarpoa 30 min polkua pitkin viidakon läpi. Tsunamin jälkeen hiekkarannasta ei ole kovin paljoa jäljellä, mutta koralli on varmaan saaren paras, ja hotellit järjestävätkin tänne usein snorkalauskierroksia.  Varo kuitenkin, ettei lasipohjavene aja päälle!

Tee


Sukeltaminen on saaren suurin vetonaula ja snorklaaminenkin on suosittua. Näkyvyys on 15-20m luokkaa ja lähes jokainen meren otus valashaista mantoihin on bongattu saaren liepeillä. Kaikki paikalliset sukelluskeskukset sukeltavat samoissa paikoissa, ovat kutakuinkin samaa tasoa, ja hintakin on aika vakio Rs. 3000 kahdelle dyykille (-10/15% omilla laitteilla). Useimmat kohteet ovat viittä vaille koskemattomia ja uusia löytyy koko ajan.

Mitään luksusta ei kuitenkaan kannata odottaa, ja erityisesti paikallisissa laivoissa on hieman toivomisen varaan. Andamaaneilla sukelletaan poikkeuksetta pienistä puisista dungi-kalastusveneistä, joissa teline tankeille ja pressu kattona. Mustaa savua puskevat intialaiset perämoottorit ovat korviariipivän äänekkäitä ja matka sukelluskeskuksesta perille voi hyvinkin kestää kaksikin tuntia, enemmänkin jos on aallokkoa tai moottori hajoaa kesken matkan. Rajojaan ei kannata alkaa puskemaan, sillä lähin painekammio on Port Blairissa asti.


 * Barefoot Scuba, Cafe Del Mar, Beach #3.


 * DIVE India, Island Vinnie's Tropical Beach Cabanas Resort, Beach #3.


 * Lacadives, Silver Sands, Beach #3.

Snorkalausta varten ei kuitenkaan tarvitse lähteä merta edemmäs kalaan: sekä Radhanagarilla että sen viereisellä Elephant Beachilla on erinomaista korallia rannan ja pinnan tuntumassa. Elephant Beachille pääsy maitse vaatii puolen tunnin viidakkolenkin (polku lähtee tien varresta, kysy riksakuskilta), mutta monet hotellit järjestävät sinne laivaretkiä.

Osta
Govind Nagarissa on pieniä kauppoja jotka myyvät kaikkea tarpeellista ja tarpeetonta, plus pieni apteekki. Kaikki vähänkin eksoottisempi (esim. tamponit) kannattaa kuitenkin ottaa itse mukaan. Rahaa saa nostettua kylän 2 pankkiautomaatista.

Syö
Saarella kasvatetaan banaaneja ja joitain vihanneksin, mutta lähes kaikki muu on tuotava kaukaa. Täälläkin tuore kala on parasta antia.


 * Red Snapper, Wild Orchid Resort. Saaren parhaita (ja kalleimpia) ravintoloita, jossa on tarjolla merenelävien lisäksi kotitekoista pastaa ja muita länsimaisia herkkuja.  Päivän erikoiset ovat usein paras optio.  Rs. 300-600.

Nuku
Majoitus Havelockilla on tuntuvasti kalliimpaa kuin muualla Intiassa. Sesonkiaikaan ei ole mitenkaan tavatonta, että kaikkialla myydään eioota, joten kannattaa varata etukäteen tai ainakin ottaa aamulautta.

Edulliset
Rannoilla #3 ja #5 on pitkä sarja enemmän tai vähemmän samanlaisia yksinkertaisia rantamökkejä, alk. 200 rupiaa.

Keskihintaiset

 * Island Vinnie's Tropical Beach Cabanas and Dive Centre, ranta #3, .  Yksinkertaisia rantamökkejä plus vedellä ja sähköllä varustettuja "safari"-telttoja, jotka ovat ikävä kyllä molemmat jo parhaat päivänsä nähneet ja hieman ylihinnoiteltuja.  Ravintola ei ole kovin kummoinen.  DIVE India-sukelluskeskus.  Rs 450-2000.

Hintavat

 * Barefoot Resort, puh. +91-3192-236008, . Ekohotelli Radhanagarin Beachin kaukaisessa päässä, kenties koko saaren kauneimmalla paikalla. Tarjolla tuulettimella varustettua Nicobari Cottage-huoneita ja ilmastoituja Andaman Villas-mökkejä.  Erillinen italialainen ravintola Mahua on saaren parhaita eikä pääravintolakaan ole ollenkaan hassumpi.  Saaren kallein majoitus, hinta Rs. 5300-15000 sesongista ja huoneesta riippuen.

Pysy terveenä
Havelockilla on melko paljon hyttysiä ja saari, kuten kaikki Andamaanit, ovat malaria-aluetta. Auringonlaskun aikaan kannattaa suosia pitkiä hihoja ja housuja.

Rannoilla vaeltelee runsaasti koiria. Päiväsaikaan ne nuokkuvat uneliaina varjossa, mutta illalla jotkut innostuvat käymään kimppuun &mdash; tanakka keppi tai kourallinen kiviä auttaa.

Monsuunikaudella virtaukset Radhanagarilla voivat olla hyvinkin vahvoja.

Ota yhteyttä
Saaren pikkuinen postitoimisto on sataman vieressä.

Nettikahviloita on useampikin isommissa hotelleissa ja keskustan kylässä, mutta yhteys vaihtelee toivottoman hitaan ja täysin toivottoman välillä.

Kännykät toimivat useimmilla rannoilla.

Jatka matkaa
Havelock Island wts:Category:Havelock Island